Γεροσκήπου

Η Γεροσκήπου είναι δήμος της επαρχίας Πάφου στην Κύπρο. Αποτελεί ένα από τους τέσσερις δήμους της επαρχίας Πάφου. 

  Τοποθεσία 
Στα βόρεια συνορεύει με τον Δήμο Πάφου, στα βορειοανατολικά με τα Κονιά, στα ανατολικά με την Αγία Βαρβάρα και με την Αγία Μαρινούδα και στα νότια με την Αχέλεια. Το δυτικό μέρος της διοικητικής της έκτασης είναι παραθαλάσσιο. Η Γεροσκήπου βρίσκεται πολύ κοντά στο Αεροδρόμιο Πάφου.

 Τοπωνύμιο 
Η ονομασία της Γεροσκήπου προέρχεται από τους Ιερούς Κήπους της Αφροδίτης που βρίσκονταν στην περιοχή στα αρχαία χρόνια. Η ονομασία Γεροσκήπου αποτελεί παραφθορά του αρχαίου ονόματος της πόλης Ιεροκηπία, η οποία σχηματίστηκε από τις λέξεις ιερός και κήπος.

 Ιστορία 
Η περιοχή της Γεροσκήπου κατοικείτο από την ύστερη νεολιθική περίοδο (4500-3900 π.Χ.). Από τότε κατοικείτο χωρίς διακοπές. Στα αρχαία χρόνια η περιοχή συνδέθηκε με τη λατρεία της Αφροδίτης. Από τους Ιερούς Κήπους περνούσε η πομπή των πιστών που κατέληγε στο Ιερό της Αφροδίτης στην Παλαίπαφο (στα Κούκλια), στα πλαίσια της τέλεσης της ετήσιας γιορτής των Αφροδισίων.

Την παλαιοχριστική και πρωτοβυζαντινή περίοδο, στη Γεροσκήπου υπήρχε αναπτυγμένη μοναστική ζωή. Την περίοδο της φραγκοκρατίας, το χωριό ανήκε στα βασιλικά κτήματα τα οποία ο βασιλιάς Ιάκωβος Β΄ δώρισε στον φεουδάρχη Πέτρο ντ' Αβίλα, την περίοδο 1964-1968. Την περίοδο της τουρκοκρατίας, στο χωριό υπήρχε βρετανικό υποπροξενείο, το οποίο ήταν υπεύθυνο για τον ανεφοδιασμό του αγγλικού στόλου.

Στη σύγχρονη εποχή, το χωριό μετεξελίχθηκε σε δήμο το 1994. Μερικά χρόνια αργότερα στα διοικητικά όρια του δήμου εντάχθηκε η κοινότητα Κολώνης.

 Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός της Γεροσκήπου αυξανόταν συνεχώς. Ο πληθυσμός της Γεροσκήπου στη μεγάλη πλειοψηφία του αποτελείτο από Ελληνοκύπριους. Οι λίγοι Τουρκοκύπριοι κάτοικοι της, την εγκατέλειψαν κατά τις δικοινοτικές διαταραχές της περιόδου 1963-64. Εγκαταστάθηκαν στη γειτονική Κολώνη και στα Μαντριά. Μετά την τουρκική εισβολή του 1974, μετακινήθηκαν στο βόρειο τμήμα της Κύπρου.

Ο πίνακας που ακολουθεί παρουσιάζει τον πληθυσμό της Γεροσκήπου όπως καταγράφηκε στις απογραφές πληθυσμού που έγιναν στην Κύπρο. Ιστορικό απογραφών  Διάγραμμα Εξέλιξης Πληθυσμού Πληροφορίες για τον πληθυσμό και το διάγραμμα από τα δεδομένα.

 Διοικητική διαίρεση 

Ο Δήμος Γεροσκήπου, για διοικητικούς σκοπούς, χωρίζεται σε 2 συνοικίες: 
Γεροσκήπου (συνοικία)
Κολώνη

 Δήμαρχοι 
Δήμαρχοι Γεροσκήπου διετέλεσαν οι:
Μενέλαος Χριστοδούλου (1994-2001)
Τάσος Κούζουπου (2002-2011)
Μιχάλης Παυλίδης (2012- )

 Σημεία ενδιαφέροντος 
Κοντά στο κέντρο του χωριού βρίσκεται ο βυζαντινός ναός της Αγίας Παρασκευής, του 9ου αιώνα, ο οποίος χαρακτηρίζεται από το ιδιαίτερο σχήμα του. Στο εσωτερικό του ναού σώζονται τρία στρώματα τοιχογραφιών. Είναι πιθανόν ο ναός να είναι κτισμένος στη θέση ιερού της Αφροδίτης.

 Αδελφοποιήσεις 
Ο Δήμος Γεροσκήπου αδελφοποιήθηκε με τον Δήμο Αγίας Παρασκευής Αττικής από τις 23 Μαΐου 1998.

 Αθλητικά σωματεία 
Η περιοχή αποτέλεσε και αποτελεί έδρα διαφόρων αθλητικών ομάδων. Περισσότερο γνωστή ήταν η ποδοσφαιρική ομάδα Ατρόμητος Γεροσκήπου, η οποία είχε αγωνιστεί στην Α΄ κατηγορία της Κύπρου.

 Παραπομπές 

 Πηγές 

 Εξωτερικοί σύνδεσμοι 




Κατηγορία:Δήμοι της Επαρχίας Πάφου